ચંદ્ર ઉપર વસાહતો માણસે કેમ ન સ્થાપી? આ સવાલ પહેલી વાર નાનકડા રોબોનને ત્યારે થયો જ્યારે તે આ બધું એની ડાયરીમાં લખતો હતો. લખવાની પદ્ધતિ લગભગ રહી ન હતી કારણ કે એની જરૂરત હતી નહિ. બધું જ મશીનથી થતું હતું. વાર્તાલાપ માટે પણ લખવું જરૂરી હતું નહિ અને શબ્દોનું મુદ્રણ આર્ટિફિશિયલ ઇન્ટેલિજન્સથી (એ.આઈ.થી) બનેલું તમારું આસિસ્ટન્ટ મોડ્યુલ કરી આપતું હતું. પણ રોબોનને ખબર હતી કે એક સમયે માણસ પેન વડે કાગળ ઉપર પોતાની જાતે જ અક્ષરો પાડતો અને લખતો. કરોડોની સંખ્યામાં પુસ્તકો અને બીજા દસ્તાવેજો આવા કાગળ સ્વરૂપમાં હતા જેને માણસોએ જાતમહેનતે લખ્યા હતા. વિનસના સંપર્કમાં આવ્યા પછી અને વિનસ પાસેથી એકવીસમી સદીનો ભૂતકાળ સાંભળ્યા પછી એને ઈતિહાસમાં એટલો બધો રસ પડ્યો હતો કે તે જમાનાની શક્ય એટલી બાબતો અને કળાઓને તે ખુદ આત્મસાત કરવા ઈચ્છતો હતો. માટે તેણે ફુરસદના સમયમાં ડાયરી લખવાનું ચાલુ કર્યું હતું.